વેઇટરે મેનેજર હાકમસિંગને જાણ કરી કે, ‘ગરમ પાણી દસ વાગ્યે બંધ કરવાનું છે, રૂમ નંબર ૧૦૧ના ગેસ્ટ દરવાજો નથી ખોલતા'. હોટલનો નિયમ હતો કે, શિયાળામાં ગેસ્ટને નાહવા માટે સવારના છથી દસ વાગ્યા સુધી ગરમ પાણી આપવું. સવારના નવ વાગી ગયા હોવાથી હોટલના મેનેજર હાકમસિંગ બારીયાએ પણ ગેસ્ટને ઉઠાડવાની હિંમત કરી. આ વખતે હાકમસિંગે બે-ચાર વાર દરવાજો ખખડાવ્યો, પણ અંદરથી કોઈ જ પ્રત્યુત્તર નહીં મળતા તેમને કંઈક અજુગતું બન્યાની શંકા ગઈ. આ શંકા ચિંતા બનીને તેમના કપાળો પર ખેંચાયેલી રેખાથી સ્પષ્ટ થતી હતી. તેમણે જોડે ઉભેલા વેઇટરને કહ્યું. ‘જા, બીજી ચાવી લઈ આવતો'. વેઈટર પણ મેનેજર હાકમસિંગની શંકા સમજીને ઉતાવળા પગે જઈ ચાવી લઈ આવ્યો. દરવાજો ખોલતા જ હાકમસિંગ અને વેઇટર રૂમની અંદરનું દ્રશ્ય જોઈને હેબતાઈ ગયાં..